Respublika iste’molchilariga elektr energiyasi va tabiiy gazni milliy valyutada sotishdan tushadigan Majburiy ijro byurosini rivojlantirish jamg‘armasini shakllantirish manbasi sifatida belgilangan mablag‘larni hisob-kitob qilish tartibi to‘g‘risidag

O‘zbekiston Respublikasi Prezidentining 2017-yil 29-maydagi PF-5059-son “Elektr energiyasi va tabiiy gaz yetkazib berish hamda iste’mol qilish sohasida to‘lov intizomini yanada mustahkamlash, shuningdek, ijro ishi yuritish tizimini tubdan takomillashtirish chora-tadbirlari to‘g‘risida”gi Farmoni va O‘zbekiston Respublikasi Prezidentining 2017-yil 30-maydagi PQ-3016-son “O‘zbekiston Respublikasi Bosh prokuraturasi huzuridagi Majburiy ijro byurosi faoliyatini tashkil etish to‘g‘risida”gi qaroriga muvofiq O‘zbekiston Respublikasi Moliya vazirligi va Davlat soliq qo‘mitasi qaror qiladi
 1. Respublika iste’molchilariga elektr energiyasi va tabiiy gazni milliy valyutada sotishdan tushadigan Majburiy ijro byurosini rivojlantirish jamg‘armasini shakllantirish manbasi sifatida belgilangan mablag‘larni hisob-kitob qilish tartibi to‘g‘risidagi nizom ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Prezidentining 2017-yil 29-maydagi PF-5059-son “Elektr energiyasi va tabiiy gaz yetkazib berish hamda iste’mol qilish sohasida to‘lov intizomini yanada mustahkamlash, shuningdek, ijro ishi yuritish tizimini tubdan takomillashtirish chora-tadbirlari to‘g‘risida”gi Farmoniga asosan respublika iste’molchilariga elektr energiyasi va tabiiy gazni milliy valyutada sotishdan kelib tushadigan, Majburiy ijro byurosini rivojlantirish jamg‘armasini (bundan buyon matnda Jamg‘arma deb yuritiladi) shakllantirish manbasi sifatida belgilangan mablag‘larni hisob-kitob qilish tartibini belgilaydi
 1. O‘zbekiston Respublikasi Prezidentining 2017-yil 29-maydagi PF–5059-son “Elektr energiyasi va tabiiy gaz yetkazib berish hamda iste’mol qilish sohasida to‘lov intizomini yanada mustahkamlash, shuningdek, ijro ishi yuritish tizimini tubdan takomillashtirish chora-tadbirlari to‘g‘risida”gi Farmonining 6-bandiga muvofiq respublika iste’molchilariga elektr energiyasi va tabiiy gazni sotishdan tushgan mablag‘larning 10 foizi Jamg‘armani shakllantirish manbalaridan biri sifatida belgilangan.
 2. Respublika iste’molchilariga elektr energiyasini sotishdan tushadigan mablag‘lar, mazkur Nizomning 5-bandida ko‘rsatilgan mablag‘lar bundan mustasno, hududiy elektr tarmoqlari korxonalarining elektr energiyasidan tushadigan pul mablag‘larini jamlaydigan yagona maxsus hisobvarag‘iga (22636) o‘tkaziladi va qo‘shilgan qiymat solig‘ini chegirgan holda quyidagi tartibda taqsimlanadi:
 mablag‘larning 10 foizi har kuni keyingi bank kunidan kechiktirmay, memorial order asosida, “to‘lov maqsadi” grafasida to‘lov mazkur Nizomga muvofiq amalga oshirilganligini ko‘rsatgan holda, Jamg‘armaning shaxsiy g‘azna hisobvarag‘iga yo‘naltiriladi;
 mablag‘larning 90 foizi har kuni memorial order asosida hududiy elektr tarmoqlari korxonalarining maxsus hisobvarag‘iga (22604) keyinchalik qonunchilik hujjatlarida belgilangan tartibda mutanosiblikka muvofiq taqsimlash uchun o‘tkaziladi. 
 Chegirilgan qo‘shilgan qiymat solig‘i summasi hududiy elektr tarmoqlari korxonalari va “O‘zbekenergo” AJning elektr energiyasi ishlab chiqaruvchi korxonalari soliq majburiyatlarini belgilangan tartibda bajarishga yo‘naltiriladi.
 3. Respublika iste’molchilariga tabiiy gazni sotishdan tushadigan mablag‘lar, mazkur Nizomning 5-bandida ko‘rsatilgan mablag‘lar bundan mustasno, “O‘ztransgaz” AJning tabiiy gazdan tushadigan pul mablag‘larini jamlaydigan yagona maxsus hisobvarag‘iga (22634) o‘tkaziladi va qo‘shilgan qiymat solig‘ini chegirgan holda quyidagi tartibda taqsimlanadi:
 mablag‘larning 10 foizi har kuni, keyingi bank kunidan kechiktirmay memorial order asosida, “to‘lov maqsadi” grafasida to‘lov mazkur Nizomga muvofiq amalga oshirilganligini ko‘rsatgan holda, Jamg‘armaning shaxsiy g‘azna hisobvarag‘iga yo‘naltiriladi;
 mablag‘larning 90 foizi har kuni memorial order asosida “O‘ztransgaz” AJning asosiy hisobvarag‘iga (20210) keyinchalik qonunchilik hujjatlarida belgilangan tartibda mutanosiblikka muvofiq taqsimlash uchun o‘tkaziladi. 
 Chegirilgan qo‘shilgan qiymat solig‘i summasi “O‘ztransgaz” AJ va “O‘zbekneftegaz” AJ korxonalarining soliq majburiyatlarini belgilangan tartibda bajarishga yo‘naltiriladi.
 4. Mazkur Nizomning 2 va 3-bandlarida ko‘rsatilgan mablag‘lar O‘zbekiston Respublikasi Prezidentining 2017-yil 29-maydagi PF-5059-son “Elektr energiyasi va tabiiy gaz yetkazib berish hamda iste’mol qilish sohasida to‘lov intizomini yanada mustahkamlash, shuningdek, ijro ishi yuritish tizimini tubdan takomillashtirish chora-tadbirlari to‘g‘risida”gi Farmoni kuchga kirgan paytdan Jamg‘armaning shaxsiy g‘azna hisobvarag‘iga o‘tkaziladi.
 5. Mazkur Nizomning 2 va 3-bandlarida o‘rnatilgan tartib O‘zbekiston Respublikasi Prezidenti qarorlariga muvofiq ajratiladigan, shu jumladan, O‘zbekiston Respublikasi Qishloq va suv xo‘jaligi vazirligining suv xo‘jaligi tashkilotlari tomonidan iste’mol qilinadigan elektr energiyasi haqini to‘lashdan kelib tushadigan maqsadli mablag‘larga tatbiq etilmaydi.
 6. Respublika iste’molchilariga elektr energiyasi va tabiiy gazni sotishdan tushgan mablag‘lar bo‘yicha Jamg‘armaning shaxsiy g‘azna hisobvarag‘iga ortiqcha (xato) o‘tkazilgan mablag‘lar respublika iste’molchilariga elektr energiyasi va tabiiy gazni sotishdan kelgusida tushadigan mablag‘lar hisobidan qayta hisob-kitob qilinadi yoki o‘zaro hisob-kitoblar amalga oshiriladi.
 61. Ortiqcha (xato) o‘tkazilgan mablag‘larning o‘zaro hisob-kitob qilish quyidagi tartibda amalga oshiriladi. 
 Iste’molchilar, elektr energiyasi va tabiiy gaz uchun ortiqcha (xato) o‘tkazilgan mablag‘larni qaytarish yuzasidan “O‘zbekenergo” AJ yoki “O‘ztransgaz” AJga hamda uning hududiy bo‘linmalariga yozma yoki elektron shaklda (“O‘zbekenergo” AJ yoki “O‘ztransgaz” AJning rasmiy veb-sayti) ariza (bundan buyon matnda ariza deb yuritiladi) bilan murojaat qiladi. 
 Iste’molchilarning mazkur arizasiga asosan “O‘zbekenergo” AJ yoki “O‘ztransgaz” AJning hududiy bo‘linmalari va O‘zbekiston Respublikasi Bosh prokuraturasi huzuridagi Majburiy ijro byurosining hududiy bo‘limi tomonidan elektr energiyasi yoki tabiiy gaz uchun ortiqcha (xato) to‘langan mablag‘larni qaytarish to‘g‘risida dalolatnoma tuziladi hamda mazkur bo‘linmalarning rahbarlari va bosh hisobchilari tomonidan imzolanadi. 
 Ortiqcha (xato) to‘langan mablag‘larni qaytarish to‘g‘risida dalolatnoma ikki ish kuni ichida “O‘zbekenergo” AJ yoki “O‘ztransgaz” AJga taqdim etiladi. 
 Hududiy bo‘linmalar tomonidan taqdim etilgan dalolatnomalar asosida, bir ish kuni ichida “O‘zbekenergo” AJ yoki “O‘ztransgaz” AJ tomonidan iste’molchilarning ortiqcha (xato) to‘langan pul mablag‘larini qaytarish to‘g‘risidagi dalolatnomalar ro‘yxati tuziladi va mazkur ro‘yxat Jamg‘armaga taqdim qilinadi. 
 Jamg‘arma, taqdim etilgan ro‘yxat asosida ikki ish kuni davomida “O‘zbekenergo” AJ hududiy bo‘linmalarining maxsus hisobvarag‘iga (22604) yoki “O‘ztransgaz” AJning asosiy hisobvarag‘iga (20210) mazkur Nizomning 62-bandida keltirilgan formulaga muvofiq hisob-kitob qilib, ortiqcha (xato) to‘langan mablag‘larni qaytaradi. 
 “O‘zbekenergo” AJ yoki “O‘ztransgaz” AJ bir ish kuni davomida Jamg‘arma tomonidan qaytarilgan mablag‘larga ortiqcha (xato) to‘langan mablag‘larning qolgan qismini qo‘shgan holda (dalolatnomada ko‘rsatilgan mablag‘) iste’molchilarning hisobvarag‘lariga o‘tkazib beradi. 
 “O‘zbekenergo” AJ yoki “O‘ztransgaz” AJ va ularning hududiy bo‘linmalari tomonidan ortiqcha (xato) to‘langan mablag‘lar iste’molchilarning hisobvarag‘iga qaytarishda banklar tomonidan xizmat haqi undirimaydi. 
 62. Jamg‘arma tomonidan qaytiralidigan mablag‘ miqdori quyidagi formulaga asosan aniqlanadi: 
 S (qaytarish) = (S ortiqcha(xato) ) — ((S ortiqcha(xato)) x 20/120) x 10/100 
 Bunda: 
 S (qaytarish) = Jamg‘arma tomonidan qaytarib berish lozim bo‘lgan mablag‘ miqdori; 
 S ortiqcha(xato) = iste’molchi tomonidan ortiqcha (xato) o‘tkazilgan mablag‘; 
 20/120 = iste’molchi tomonidan ortiqcha (xato) o‘tkazilgan mablag‘da qo‘shimcha qiymat solig‘i hissasi; 
 10/100 = iste’molchi tomonidan ortiqcha (xato) o‘tkazilgan mablag‘da Jamg‘arma hissasi.
 7. O‘zbekiston Respublikasi Bosh prokuraturasi huzuridagi Majburiy ijro byurosi (bundan buyon matnda Byuro deb yuritiladi) mazkur Nizomning 2, 3 va 5-bandlaridagi mablag‘larning harakati bo‘yicha:
 tegishli hisobvaraqlari bo‘yicha bank operatsiyalarini to‘liq ko‘rib turish;
 zarurat tug‘ilganda “O‘zbekenergo” AJ va “O‘ztransgaz” AJlardan ularning bank hisobvaraqlaridan qilingan xarajatlar to‘g‘risidagi ma’lumotlarni ushbu xarajatlarning maqsadli yo‘naltirilganligini to‘liq ko‘rsatgan holda olish orqali monitoringni amalga oshiradi.
 8. “O‘zbekenergo” AJ, hududiy elektr tarmoqlari korxonalari va “O‘ztransgaz” AJ tomonidan boshqa bank hisobvaraqlarini ochish va ulardan xarajat qilish taqiqlanadi.
 9. “O‘zbekenergo” AJ va “O‘ztransgaz” AJ har oyda, keyingi oyning 10-sanasidan kechiktirmagan holda Byuroga barcha hisobvaraqlaridan qilingan xarajatlar to‘g‘risida ma’lumot taqdim etadi.
 Ma’lumotlarda xarajatlarning to‘liq maqsadi, shu jumladan:
 soliqlar va boshqa majburiy to‘lovlarning to‘lanishi;
 olingan kreditlarga xizmat ko‘rsatish va qaytarilishi;
 dividendlarning to‘lovi;
 ish haqi va unga tenglashtirilgan to‘lovlarning, shuningdek, ular bo‘yicha ajratmalarning to‘lanishi;
 gaz qazib oluvchi korxonalarga ishlab chiqarilgan elektr energiyasi va ularni yetkazib berish uchun qilingan xarajatlarning to‘lanishi;
 “O‘zbekenergo” AJ va “O‘ztransgaz” AJ obyektlarini qo‘riqlash xizmati bo‘yicha to‘lovlar;
 elektr energiyasi va tabiiy gazni hisobga olish va nazorat qilishning avtomatlashtirilgan tizimini joriy qilish bo‘yicha dasturlarning amalga oshirilishi bilan bog‘liq xarajatlar;
 xato o‘tkazilgan mablag‘larining qaytarilishi;
 boshqa xarajatlar ko‘rsatiladi.
 Bunda taqdim etilgan ma’lumot o‘zida tegishli oydagi barcha bank hisobvaraqlaridan amalga oshirilgan xarajat operatsiyalarining to‘liq hajmini o‘z ichiga olishi lozim.
 Zarur hollarda, Byuro yuqorida ko‘rsatilgan yo‘nalishlardagi xarajatlarning mazmunini talab qilish huquqiga ega.
 10. “O‘zbekenergo” AJ, hududiy elektr tarmoqlari korxonalari va “O‘ztransgaz” AJning pul mablag‘lari harakatlarini monitoring qilish davomida qonunchilik talablari buzilganligi aniqlanganda, Byuro o‘zining vakolati doirasida ularni bartaraf etish hamda aybdor shaxslarni tegishli javobgarlikka tortish choralarini ko‘radi.
 11. Respublika iste’molchilariga elektr energiyasi va tabiiy gazni sotishdan tushgan mablag‘larni mazkur Nizomda nazarda tutilmagan hisobvaraqlarga o‘tkazish va pul o‘tkazmalarini amalga oshirish bilan bog‘liq amaliyotlarni bajarish taqiqlanadi. 
 Yagona maxsus hisobvaraqlarga (22636) va (22634) kelib tushadigan mablag‘larga nisbatan taqiq qo‘yilmaydi va ularga qonunchilikda belgilangan pul mablag‘larini hisobdan chiqarish tartibi qo‘llanilmaydi.
 12. Mazkur Nizomga rioya qilinishi uchun javobgarlik “O‘zbekenergo” AJ korxonalarining va hududiy elektr tarmoqlari korxonalarining, shuningdek, “O‘ztransgaz” AJning bevosita rahbarlari va bosh hisobchilari (hisobchilari) zimmasiga yuklatiladi.
 13. Xizmat ko‘rsatuvchi banklar mablag‘larni qonunchilik hujjatlariga muvofiq memorial order asosida o‘z vaqtida va to‘liq o‘tkazilishi uchun javobgar hisoblanadi.
 14. Mazkur Nizom O‘zbekiston Respublikasi Bosh vazirining o‘rinbosari — Geologiya, yoqilg‘i-energetika majmuasi, kimyo, neftkimyo va metallurgiya sanoati masalalari kompleksi rahbari, O‘zbekiston Respublikasi Markaziy banki, “O‘zbekenergo” AJ, “O‘zbekneftegaz” AJ, “O‘ztransgaz” AJ, Majburiy ijro byurosini rivojlantirish jamg‘armasi va Bosh prokuratura huzuridagi Majburiy ijro byurosi bilan kelishilgan.